Ona Jablonskytė-Landsbergienė

Ona Jablonskytė-Landsbergienė (1894 m. liepos 4 d. Dubultuose, Latvija – 1957 m. kovo 22 d. Kaune) – gydytoja oftalmologė, Pasaulio Tautų Teisuolė.

 Biografija 
Ona Jablonskytė gimė Dubultuose, LatvijojeMedicinos enciklopedija, II tomas (M-Ž). Vilnius : Mokslo ir enciklopedijų leidykla, 1993. 493 p., kalbininko Jono Jablonskio ir Konstancijos Sketerytės šeimoje.

Pirmojo pasaulinio karo metu dirbo Rusijos karo lauko ligoninėje. 1915 m. buvo apdovanota Georgijaus medaliu už narsumą. 1920 m. baigusi Petrogrado moterų medicinos institutą, dirbo fabriko gydytoja, kovojo su choleros epidemija.

Grįžusi į Lietuvą, nuo 1921 m. dirbo Raudonojo Kryžiaus ligoninėje Kaune, vadovavo akių ligų skyriui. 1923–1930 m. dar ir Lietuvos universiteto akių ligų klinikos asistentė.
Nuo 1929 m. Ligonių kasos gydytoja, nuo 1934 m. – akių ligų ambulatorijos vedėja.
1940–1957 m. dirbo Kauno I poliklinikoje.

Daug nuveikė gydydama sergančiuosius trachoma, darė retas akių operacijas.

Antrojo pasaulinio karo metu gelbėjo nuo mirties žydus, slėpė persekiojamus žmones.Išgelbėję pasaulį: žydų gelbėjimas Lietuvoje (1941–1944). Vilnius : Lietuvos gyventojų genocido ir rezistencijos tyrimo centras, 2001. 105 p.Atamukas S. Lietuvos žydų kelias. Vilnius : Alma Littera, 2007. 283 p. Išgelbėjo mažeikietę vaikų gydytoją Frumą Gurvičienę, jos dukras Belą ir Etą Gurvičiūtes bei kitus žydų tautybės asmenis.

 Apdovanojimai 
1992 m. rugsėjo 22 d. po mirties Lietuvos Respublikos apdovanota Žūvančiųjų gelbėjimo kryžiumihttp://www.president.lt/lt/prezidento_veikla/apdovanojimai/apdovanojimai_256.html , o Izraelio Yad Vashem muziejus 1995 m. jai suteikė Pasaulio Tautų Teisuolės vardą.http://www1.yadvashem.org/yv/en/righteous/pdf/virtial_wall/lithuania.pdf?CSRT=1421761608846623658.

 Šaltiniai 

Kategorija:Lietuvos oftalmologai
Kategorija:Lietuvos Pasaulio teisuoliai